Document ID: /roh_data/filtered/fineweb-2-filterrobots_roh.jsonl.gz/52053

Concert da primavera
Sonda, ils 24 da mars
allas 19.30 uras en baselgia parochiala
Muort maldispostadad dad in musicist ha il concert deplorablamein buc liug.
Cordial engraziament per Vossa capientscha.
Dumengia da Suppa
Dumengia, ils 25 da mars
suenter messa
Suenter il survetsch divin selegrein nus da s’entupar cun Vus ell’aula Grava tier quella tschavera communabla.
Dieus paghi al Cussegl pastoral ed a tut quels che segidan sin ina moda ni l’autra en favur dalla campagna da cureisma.
Collecta da Pastgas
Mesjamna, ils 28 da mars
il suentermiezgi
Era uonn lein nus s’engaschar avon Pastgas per affons en pitgiras e rimnar per l’instituziun caritativa Terre des Hommes.
Ils affons rimnan la mesjamna suentermiezgi amiez il vitg sco era ellas casadas.
Sco segn d’engrazieivladad per Vies sustegn retscheveis Vus in iev da Pastgas ch’ils affons dallas scolettas e da scola han colurau. Tgi che vul segidar activamein astga bugen dar culs affons da scola ovs da Pastgas per parter ora.
Sperond sin grond success engraziein nus gia ordavon per Vies sustegn.
Affons dallas scolettas e da scola, catechetas e gidontras
Dumengi’alva
Dumengia, ils 8 d’avrel
allas 10.00 uras
La fiasta dall’emprema sontga Communiun ha liug uonn a Laax cun ils suandonts premcommunicants:
Anastasia Baselgia, Lara Casutt, Marvin Casutt, Clau-Martin Eberhard, Siam Marley Lombriser, Iara Ribeiro Costa, Francisco Varino Rodrigues e Jon Welti.
Nus engraziein cordialmein alla catecheta Stefanie Kälin per la breigia ed igl engaschi da preparar bein nos affons per la fiasta dall’emprema sontga Communiun.
Da cor giavischein nus a nos premcommunicants e lur famiglias ina biala fiasta.
Radunonza generala dalla pleiv roman-catolica
Vendergis, ils 20 d’avrel
allas 20.00 uras ella sentupada
Nus envidein cordialmein tuttas parochianas e tuts parochians alla radunonza generala.
In cordial engraziament a tuttas e tuts ch’ein adina puspei promts da segidar en fatgs da nossa pleiv. Ei legrass nus zun fetg sche nus astgassen beneventar ulteriuras persunas che fussan promptas da tonscher maun en survetschs che pertuccan nossa pleiv.
Il quen annual dalla pleiv san ins retrer sin canzlia communala ni tier il secretariat dalla pleiv.
Nus sperein sin stedia participaziun ed engraziein gia ordavon per Vies interess.